CELEX: 32009D0755
Language: el
Date: 2009-10-13 00:00:00
Title: 2009/755/ΕΚ: Απόφαση της Επιτροπής, της 13ης Οκτωβρίου 2009 , για την έκδοση απόφασης χρηματοδότησης μιας προπαρασκευαστικής ενέργειας για τα σημεία ελέγχου για το 2009

14.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 269/26
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 13ης Οκτωβρίου 2009
   για την έκδοση απόφασης χρηματοδότησης μιας προπαρασκευαστικής ενέργειας για τα σημεία ελέγχου για το 2009
   (2009/755/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (1), και ιδίως το άρθρο 49 παράγραφος 6 στοιχείο β) και το άρθρο 75 παράγραφος 2,
   τον κανονισμό (ΕΚ, Ευρατόμ) αριθ. 2342/2002 του Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2) (στο εξής «κανόνες εφαρμογής»), και ιδίως το άρθρο 90,
   Εκτιμώντας τα ακόλουθα:
   
               (1)
            
            
               Η ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για ένα κοινοτικό σχέδιο δράσης για την προστασία και την καλή μεταχείριση των ζώων 2006-2010 (3) προσδιορίζει ως τομέα δράσης την αναβάθμιση των υφιστάμενων ελάχιστων προτύπων για την προστασία και την καλή μεταχείριση των ζώων σύμφωνα με νέα επιστημονικά στοιχεία και κοινωνικοοικονομικές εκτιμήσεις, καθώς και την εξασφάλιση της αποτελεσματικής εφαρμογής.
            
         
               (2)
            
            
               Για να βελτιωθεί η καλή μεταχείριση ορισμένων κατηγοριών μεταφερόμενων ζώων, η κοινοτική νομοθεσία θεσπίζει απαιτήσεις σχετικά με τη μέγιστη δυνατή διάρκεια διαδρομής πέραν της οποίας τα ζώα πρέπει να εκφορτώνονται, να σιτίζονται, να ποτίζονται και να αναπαύονται. Τα υποχρεωτικά αυτά διαλείμματα για τη μεταφορά ζώων σε μεγάλη απόσταση γίνονται στα σημεία ελέγχου, όπως αυτά ορίζονται στο άρθρο 1 παράγραφος 1 του κανονισμού (ΕΚ) αριθ. 1255/97 του Συμβουλίου, της 25ης Ιουνίου 1997, για τα κοινοτικά κριτήρια που απαιτούνται για τα σημεία ελέγχου και για την τροποποίηση του σχεδίου δρομολογίου που αναφέρεται στο παράρτημα της οδηγίας 91/628/ΕΟΚ (4).
            
         
               (3)
            
            
               Η αυξημένη οδική μεταφορά ζώων σε μεγάλες αποστάσεις επιβάλλει τη βελτίωση των σημείων ελέγχου. Πρέπει να καθοριστούν, μέσω διαβουλεύσεων με τα ενδιαφερόμενα μέρη και τους τεχνικούς εμπειρογνώμονές τους, κριτήρια ποιότητας για τα σημεία ελέγχου και οι στρατηγικές που πρέπει να αναπτυχθούν στην Κοινότητα για τη βελτίωση της χρήσης τους από τους μεταφορείς.
            
         
               (4)
            
            
               Επιπλέον, σε ορισμένες περιοχές δεν υπάρχουν σημεία ελέγχου, και ορισμένα από τα υπάρχοντα σημεία ελέγχου είναι πολύ χαμηλής ποιότητας. Ως εκ τούτου, πρέπει να αναληφθεί μια προπαρασκευαστική ενέργεια που θα περιλαμβάνει την κατασκευή ή ανακαίνιση ορισμένων σημείων ελέγχου.
            
         
               (5)
            
            
               Το 2008 η Επιτροπή δημοσίευσε πρόσκληση υποβολής προτάσεων για μια σχετική προπαρασκευαστική ενέργεια, αλλά καμία από τις προτάσεις που υποβλήθηκαν δεν πληρούσε τα ελάχιστα κριτήρια που όριζε η πρόσκληση, λόγω έλλειψης επαρκών πληροφοριών σχετικά με την οικονομική βιωσιμότητα των έργων καθώς και με τις πηγές συγχρηματοδότησης.
            
         
               (6)
            
            
               Κρίνεται σκόπιμο να προβλεφθεί κοινοτική χρηματοδότηση για την εν λόγω προπαρασκευαστική ενέργεια. Στο γενικό προϋπολογισμό των Ευρωπαϊκών Κοινοτήτων για το 2009, η αρμόδια για τον προϋπολογισμό αρχή διέθεσε 4 000 000 ευρώ για μια προπαρασκευαστική ενέργεια για τα σημεία ελέγχου.
            
         
               (7)
            
            
               Η παρούσα απόφαση συνιστά χρηματοδοτική απόφαση κατά την έννοια του άρθρου 75 παράγραφος 2 του κανονισμού (ΕΚ, Ευρατόμ) αριθ. 1605/2002 και του άρθρου 90 του κανονισμού (ΕΚ Ευρατόμ) αριθ. 2342/2002.
            
         
               (8)
            
            
               Σύμφωνα με το άρθρο 83 του κανονισμού (ΕΚ, Ευρατόμ) αριθ. 1605/2002, η εκκαθάριση, η εντολή πληρωμής και η πληρωμή των δαπανών πρέπει να ολοκληρώνονται εντός των προθεσμιών που καθορίζονται στους κανόνες εφαρμογής.
            
         
               (9)
            
            
               Για την εφαρμογή της παρούσας απόφασης, είναι σκόπιμο να δοθεί ο ορισμός του όρου «ουσιώδης μεταβολή» κατά την έννοια του άρθρου 90 παράγραφος 4 του κανονισμού (ΕΚ, Ευρατόμ) αριθ. 2342/2002,
            
         ΑΠΟΦΑΣΙΖΕΙ:
   Άρθρο 1
   Η προπαρασκευαστική ενέργεια, όπως ορίζεται στο παράρτημα («η προπαρασκευαστική ενέργεια») εγκρίνεται.
   Άρθρο 2
   Για τους σκοπούς της παρούσας απόφασης ισχύει ο ορισμός των «σημείων ελέγχου» του άρθρου 1 παράγραφος 1 του κανονισμού (ΕΚ) αριθ. 1255/97.
   Άρθρο 3
   Η ανώτατη συνεισφορά της Κοινότητας για την εκτέλεση της προπαρασκευαστικής ενέργειας ορίζεται σε 4 000 000 ευρώ που θα διατεθούν από τη γραμμή 17 04 03 03 του γενικού προϋπολογισμού των Ευρωπαϊκών Κοινοτήτων για το 2009.
   Άρθρο 4
   1.   Ο διατάκτης μπορεί να εγκρίνει τυχόν αλλαγές στην παρούσα απόφαση που δεν θεωρούνται ουσιώδεις κατά την έννοια του άρθρου 90 παράγραφος 4 του κανονισμού (ΕΚ, Ευρατόμ) αριθ. 2342/2002, σύμφωνα με τις αρχές της χρηστής δημοσιονομικής διαχείρισης και της αναλογικότητας.
   2.   Τυχόν αλλαγές στις επιχορηγήσεις δράσεων που καλύπτονται από την προπαρασκευαστική ενέργεια, το άθροισμα των οποίων δεν υπερβαίνει το 10 % της μέγιστης συνεισφοράς που προβλέπεται στο άρθρο 3, δεν θεωρούνται ουσιώδεις κατά την έννοια του άρθρου 90 παράγραφος 4 του κανονισμού (ΕΚ, Ευρατόμ) αριθ. 2342/2002, υπό την προϋπόθεση ότι δεν επηρεάζουν αισθητά το χαρακτήρα και το αντικείμενο της προπαρασκευαστικής ενέργειας.
   
      Βρυξέλλες, 13 Οκτωβρίου 2009.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 248 της 16.9.2002, σ. 1.
   
      (2)  ΕΕ L 357 της 31.12.2002, σ. 1.
   
      (3)  COM(2006) 13 τελικό.
   
      (4)  ΕΕ L 174 της 2.7.1997, σ. 1.
   
      ΠΑΡΑΡΤΗΜΑ
      
         ΠΡΟΠΑΡΑΣΚΕΥΑΣΤΙΚΗ ΕΝΕΡΓΕΙΑ ΓΙΑ ΤΑ ΣΗΜΕΙΑ ΕΛΕΓΧΟΥ ΓΙΑ ΤΟ 2009
      
      1.1.   Εισαγωγή
      
      Η παρούσα προπαρασκευαστική ενέργεια περιέχει δύο μέτρα εφαρμογής για το 2009. Σύμφωνα με τους στόχους της προπαρασκευαστικής ενέργειας, η κατανομή των δημοσιονομικών πόρων και οι κύριες δράσεις έχουν ως εξής:
      
                  —
               
               
                  για δημόσιες συμβάσεις (στο πλαίσιο άμεσης κεντρικής διαχείρισης): 200 000 EUR,
               
            
                  —
               
               
                  για επιχορηγήσεις (στο πλαίσιο άμεσης κεντρικής διαχείρισης ή στο πλαίσιο έμμεσης κεντρικής διαχείρισης στην περίπτωση που οι εκτελεστικοί οργανισμοί διαθέτουν κατάλληλη εξουσιοδότηση): 3 800 000 EUR.
               
            1.2.   Δημόσιες συμβάσεις: Αξιολόγηση της σκοπιμότητας συστήματος πιστοποίησης για σημεία ελέγχου υψηλής ποιότητας
         
      
      Το συνολικό ύψος των πιστώσεων που έχουν διατεθεί από τον προϋπολογισμό για την ανάθεση δημόσιων συμβάσεων το 2009 ανέρχεται σε 200 000 EUR.
      ΝΟΜΙΚΗ ΒΑΣΗ
      Προπαρασκευαστική ενέργεια κατά την έννοια του άρθρου 49 παράγραφος 6 στοιχείο β) του κανονισμού (ΕΚ, Ευρατόμ) αριθ. 1605/2002.
      ΓΡΑΜΜΗ ΠΡΟΫΠΟΛΟΓΙΣΜΟΥ
      17 04 03 03
      ΕΝΔΕΙΚΤΙΚΟΣ ΑΡΙΘΜΟΣ ΚΑΙ ΕΙΔΟΣ ΠΡΟΒΛΕΠΟΜΕΝΩΝ ΣΥΜΒΑΣΕΩΝ
      Μελέτη αξιολόγησης της σκοπιμότητας συστήματος πιστοποίησης των σημείων ελέγχου.
      ΑΝΤΙΚΕΙΜΕΝΟ ΤΩΝ ΠΡΟΒΛΕΠΟΜΕΝΩΝ ΣΥΜΒΑΣΕΩΝ
      Η μελέτη αποσκοπεί στη συλλογή πληροφοριών για την τρέχουσα κατάσταση των σημείων ελέγχου και τη χρήση τους στην Κοινότητα προκειμένου να καθοριστούν τα κριτήρια που θα προσδιορίζουν σημεία ελέγχου υψηλής ποιότητας. Στη μελέτη θα εξετάζεται επίσης η σκοπιμότητα εφαρμογής συστήματος πιστοποίησης αυτών των σημείων ελέγχου.
      ΥΛΟΠΟΙΗΣΗ
      Η υλοποίηση διεξάγεται απευθείας από τη Γενική Διεύθυνση Υγείας και Καταναλωτών.
      ΕΝΔΕΙΚΤΙΚΟ ΧΡΟΝΟΔΙΑΓΡΑΜΜΑ ΓΙΑ ΤΗΝ ΕΝΑΡΞΗ ΤΗΣ ΔΙΑΔΙΚΑΣΙΑΣ ΔΙΕΞΑΓΩΓΗΣ ΔΗΜΟΣΙΩΝ ΣΥΜΒΑΣΕΩΝ
      Η διεξαγωγή της μελέτης προβλέπεται να διαρκέσει έως έξι μήνες και θα λάβει τη μορφή σύμβασης-πλαισίου. Αιτήσεις παροχής υπηρεσιών θα δημοσιευτούν μετά την έκδοση της παρούσας απόφασης.
      ΕΙΔΙΚΗ ΣΥΜΒΑΣΗ
      Η μελέτη θα διεξαχθεί βάσει της σύμβασης-πλαισίου αξιολόγησης 2009-2013 της Γενικής Διεύθυνσης Υγείας και Καταναλωτών: σχετ./σύμβαση-πλαίσιο για την αξιολόγηση, την εκτίμηση των επιπτώσεων και συναφείς υπηρεσίες: μέρος 3, τροφική αλυσίδα SANCO/2008/01/055 μέρος 3.
      1.3.   Επιχορηγήσεις για την κατασκευή ή ανακαίνιση σημείων ελέγχου
      
      Οι επιχορηγήσεις θα διατίθενται βάσει γραπτής συμφωνίας («συμφωνία επιχορήγησης»).
      ΝΟΜΙΚΗ ΒΑΣΗ
      Προπαρασκευαστική ενέργεια κατά την έννοια του άρθρου 49 παράγραφος 6 στοιχείο β) του κανονισμού (ΕΚ, Ευρατόμ) αριθ. 1605/2002.
      ΓΡΑΜΜΗ ΠΡΟΫΠΟΛΟΓΙΣΜΟΥ
      17 04 03 03
      ΠΡΟΤΕΡΑΙΟΤΗΤΕΣ ΤΟΥ ΕΤΟΥΣ, ΣΤΟΧΟΙ ΠΟΥ ΠΡΕΠΕΙ ΝΑ ΕΠΙΤΕΥΧΘΟΥΝ ΚΑΙ ΑΝΑΜΕΝΟΜΕΝΑ ΑΠΟΤΕΛΕΣΜΑΤΑ
      Η αυξημένη οδική μεταφορά ζώων σε μεγάλες αποστάσεις έχει αυξήσει την ανάγκη για βελτίωση των σημείων ελέγχου στα οποία αναπαύονται τα ζώα. Για την καλή μεταχείριση και την υγεία των ζώων επιβάλλεται η θέσπιση ειδικών μέτρων ώστε να μη δημιουργείται άγχος στα ζώα και να αποφεύγεται η διάδοση μεταδοτικών νόσων. Στόχος της δράσης είναι να αυξηθεί η χρήση σημείων ελέγχου και να αναβαθμιστεί η ποιότητά τους.
      ΠΕΡΙΓΡΑΦΗ ΚΑΙ ΣΤΟΧΟΣ ΤΟΥ ΜΕΤΡΟΥ ΕΚΤΕΛΕΣΗΣ
      Η δράση έγκειται στην κατασκευή ή ανακαίνιση σημείων ελέγχου υψηλής ποιότητας προκειμένου να επικυρωθεί ένα πειραματικό πρόγραμμα πιστοποίησης στη βάση των αποτελεσμάτων της μελέτης σκοπιμότητας. Η εν λόγω ενέργεια αναμένεται να ενθαρρύνει την ανάπτυξη ενός βιώσιμου από οικονομική άποψη προγράμματος πιστοποίησης προκειμένου να βελτιωθεί η καλή μεταχείριση των ζώων που μεταφέρονται σε μεγάλες αποστάσεις.
      ΥΛΟΠΟΙΗΣΗ
      Η υλοποίηση γίνεται απευθείας από τη Γενική Διεύθυνση Υγείας και Καταναλωτών.
      ΧΡΟΝΟΔΙΑΓΡΑΜΜΑ ΚΑΙ ΕΝΔΕΙΚΤΙΚΟΣ ΠΡΟΫΠΟΛΟΓΙΣΜΟΣ ΤΗΣ ΠΡΟΣΚΛΗΣΗΣ ΥΠΟΒΟΛΗΣ ΠΡΟΤΑΣΕΩΝ/ΑΠΕΥΘΕΙΑΣ ΑΝΑΘΕΣΗ
      Θα δημοσιευτεί μια ενιαία πρόσκληση υποβολής προτάσεων προϋπολογισμού 3 800 000 EUR. Η ενέργεια θα υλοποιηθεί εντός 24 μηνών από την υπογραφή της συμφωνίας επιχορήγησης. Η πρόσκληση υποβολής προτάσεων θα δημοσιευτεί μετά την ολοκλήρωση της μελέτης για την αξιολόγηση της σκοπιμότητας, που αναφέρεται στο τμήμα 1.2.
      ΑΝΩΤΑΤΟ ΕΠΙΤΡΕΠΟΜΕΝΟ ΠΟΣΟΣΤΟ ΣΥΓΧΡΗΜΑΤΟΔΟΤΗΣΗΣ
      70 %
      ΟΥΣΙΩΔΗ ΚΡΙΤΉΡΙΑ ΕΠΙΛΟΓΉΣ ΚΑΙ ΑΝΑΘΕΣΗΣ ΤΗΣ ΣΥΜΒΑΣΗΣ
      
                  —
               
               
                  Κριτήρια επιλογής:
                  
                              —
                           
                           
                              Οικονομική επιφάνεια του υποψηφίου:
                              
                                          —
                                       
                                       
                                          Οι υποψήφιοι πρέπει να αποδεικνύουν ότι έχουν την απαραίτητη οικονομική επιφάνεια για να πραγματοποιήσουν την προς χρηματοδότηση ενέργεια.
                                       
                                    
                                          —
                                       
                                       
                                          Οι υποψήφιοι πρέπει να υποβάλουν στοιχεία που να αποδεικνύουν ότι διαθέτουν τους απαραίτητους ίδιους πόρους για την κοινοτική συγχρηματοδότηση καθώς και την αναγκαία ρευστότητα για τη διαχείριση του έργου. Το ύψος της επιχορήγησης που θα διατεθεί στο δικαιούχο δεν πρέπει να υπερβαίνει το συνολικό ύψος των ίδιων κεφαλαίων του/της και των μακροπρόθεσμων οφειλών του/της.
                                       
                                    
                        
                              —
                           
                           
                              Τεχνική και επαγγελματική ικανότητα του υποψηφίου:
                              
                                          —
                                       
                                       
                                          Οι υποψήφιοι πρέπει να έχουν την τεχνική ικανότητα και την επαγγελματική δυνατότητα να πραγματοποιήσουν την προς χρηματοδότηση ενέργεια. Πρέπει να υποβάλουν στοιχεία που να πιστοποιούν τις γνώσεις και την πείρα τους στον τομέα της υποδομής που συνδέεται με ζώα καθώς και των δραστηριοτήτων μεταφοράς ζώων. Πρέπει να υποβάλουν σχετικά πιστοποιητικά και περιγραφές των έργων και δραστηριοτήτων που πραγματοποίησαν τα τελευταία τρία έτη και, ειδικότερα, των έργων που συνδέονται με το σχετικό ζήτημα. Πρέπει να υποβάλουν αναλυτικό βιογραφικό σημείωμα για κάθε μέλος της ομάδας τους και να αποδείξουν τις διοικητικές ικανότητες του διευθύνοντος και του διαχειριστή του έργου, συμπεριλαμβανομένων του επιπέδου σπουδών του/της, πτυχίων και διπλωμάτων, επαγγελματικής εμπειρίας, ερευνητικού έργου και δημοσιεύσεων.
                                       
                                    
                                          —
                                       
                                       
                                          Οι υποψήφιοι πρέπει να αποδείξουν ότι οι οργανισμοί που υποβάλλουν αίτηση για την εν λόγω ενέργεια είναι προσηλωμένοι στους στόχους του έργου και ότι υποστηρίζουν την αρχή της θέσπισης συστήματος πιστοποίησης των σημείων ελέγχου που πρόκειται να υλοποιηθεί μέσω της εν λόγω ενέργειας. Πρέπει να υποβάλουν αποδεικτικά στοιχεία των φορέων και των διεθνών ενδιαφερόμενων μερών τους οποίους προτίθενται να συμβουλευτούν, ειδικά όσον αφορά την πιστοποίηση, και των οποίων τους πόρους προτίθενται να αξιοποιήσουν κατά τη διάρκεια της εκτέλεσης της προπαρασκευαστικής ενέργειας.
                                       
                                    
                        
            
                  —
               
               
                  Κριτήρια ανάθεσης:
                  
                              —
                           
                           
                              Ισχύουν τα ακόλουθα γενικά κριτήρια ανάθεσης:
                              
                                          —
                                       
                                       
                                          Καταλληλότητα της προσέγγισης (20 %).
                                       
                                    
                                          —
                                       
                                       
                                          Οργάνωση των εργασιών και βαθμός συμμετοχής των αρμόδιων αρχών/οργανισμών στα κράτη μέλη που καλύπτονται από την ενέργεια (30 %).
                                       
                                    
                                          —
                                       
                                       
                                          Ενδιαφέρον που παρουσιάζει το έργο σε κοινοτικό επίπεδο και πολλαπλασιαστικό αποτέλεσμα (30 %).
                                       
                                    
                                          —
                                       
                                       
                                          Σχέση κόστους-αποδοτικότητας του έργου (20 %).
                                       
                                    
                        
            ΜΟΡΦΗ ΤΗΣ ΕΠΙΧΟΡΗΓΗΣΗΣ
      Γραπτή συμφωνία